På mandag 15. december om formiddagen vil danske diplomater på vegne af rigsfællesskabet aflevere et krav til FN i New York om retten til et vældigt stykke af havbunden nord for Grønland et godt stykke op forbi Nordpolen mod Rusland og langt over mod Canada.

Det præcise krav er ikke offentliggjort endnu, men kilder i systemet taler om 400.000 kvadratkilometer. Det svarer til mere end otte gange Jylland, Fyn og Sjælland tilsammen.

Kravet placerer kongeriget i en interessekonflikt med Canada og Rusland, der begge ventes at gøre krav på dele af den samme havbund. Det er i øvrigt første gang i historien, at en nation på denne måde stiller krav til havbunden i hele Nordpols-området, og kravet er i en lukket proces med ganske få indviede i de seneste måneder blevet udvidet med mere end 100 procent i forhold til den oprindelige plan. Forarbejderne, der omfatter de mest krævende polarekspeditioner i Danmarks nyere historie, har stået på i mere end 14 år, og har involveret stats- og udenrigsministre fra Poul Nyrup Rasmussen over Anders Fogh Rasmussen og Per Stig Møller til nu Helle Thorning-Schmidt og Martin Lidegaard.